**ΕΙΣΗΓΗΣΗ**

Τα δύο πολιτιστικά προγράμματα με τίτλο: Τρόποι προσέγγισης Αρχαιολογικών χώρων και Μνημείων (Θέατρο, Χορός, Άθληση – Διατροφή Αθλητών) υλοποιήθηκαν από μαθητές της τρίτης τάξης του Γυμνασίου Ισθμίας – σε συνεργασία με τους αντίστοιχους υπεύθυνους καθηγητές: κ. Γιώτα Ελένη, κ. Χατζάρα Παρασκευή, κ. Τσώτου Ελένη, κ. Καραβασίλη Φώτη και κ. Σταθελάκη Θωμά – το τρέχον σχολικό έτος. Κύριο στόχο είχαν την ενασχόληση των μαθητών με την πολιτισμική μας κληρονομιά, τη γνωριμία τους με τις ποικίλες εκφάνσεις της και την ευαισθητοποίησή τους σχετικά με συγκεκριμένους τομείς της Αρχαίας Ελληνικής Ιστορίας, όπως το Θέατρο, τη Διατροφή, το Χορό και τον Αθλητισμό στην Αρχαία Ελλάδα.

Στα προγράμματα συμμετείχαν 40 μαθητές και μαθήτριες και από τα τρία τμήματα της Γ’ τάξης, οι οποίοι συγκρότησαν ομάδες εργασίας με σκοπό τη μελέτη συγκεκριμένων αντικειμένων των προαναφερθέντων τομέων. Βασική επιδίωξη της συλλογικής αυτής εργασίας ήταν η επαφή των παιδιών με το ιστορικό και πολιτισμικό περιβάλλον της χώρας μας και η αναβάθμιση του ρόλου των τεχνών, του πολιτισμού, του αθλητισμού και των ιστορικών γνώσεων εν γένει στην εκπαιδευτική διαδικασία. Η μεθοδολογία στηρίχθηκε στην βιβλιογραφική ή διαδικτυακή έρευνα έντυπου ή οπτικοακουστικού υλικού και στην ενεργητική και βιωματική μάθηση, καθώς έγινε προσέγγιση των συγκεκριμένων θεμάτων μέσω ποικίλων δράσεων, όπως υλοποίηση συνθετικών – δημιουργικών εργασιών, προβολή ειδικών video, συζητήσεων, δραματοποίηση μέρους αρχαίας τραγωδίας, επισκέψεων σε αρχαιολογικούς χώρους και ένταξη των ενοτήτων αυτών στη Θεματική Εβδομάδα, που έλαβε χώρα στο Γυμνάσιό μας την τελευταία εβδομάδα του Απριλίου.

Στα πλαίσια του προγράμματος εκπονήθηκαν εργασίες, οι οποίες κατόπιν αξιολόγησης και επεξεργασίας από τους επιβλέποντες καθηγητές, έλαβαν τη μορφή παρουσιάσεων, το περιεχόμενο των οποίων άπτεται των εορταστικών, διατροφικών και αθλητικών συνηθειών των αρχαίων Ελλήνων. Επίσης, : α) πραγματοποιήθηκε εκπαιδευτική εκδρομή τον περασμένο Φεβρουάριο στο Κέντρο Περιβαλλοντικής Εκπαίδευσης Καλαμάτας, στον αρχαιολογικό χώρο της Αρχαίας Μεσσήνης και στο Στρατιωτικό Μουσείο Καλαμάτας, β) δραματοποιήθηκε απόσπασμα της τραγωδίας του Ευριπίδη «Ελένη», ώστε οι μαθητές να προσεγγίσουν βιωματικά το αρχαίο δράμα και να γνωρίσουν τη λειτουργία του θεάτρου στην Αρχαία Ελλάδα, γ) υλοποιήθηκε επίσκεψη στο Μουσείο Ισθμίας και στον περιβάλλοντα αρχαιολογικό χώρο, για να επιτευχθεί αισθητική καλλιέργεια μέσα από την επαφή των μαθητών με τα μνημεία του τόπου τους και δ) επεξεργάστηκαν κείμενα της αρχαίας ελληνικής γραμματείας που πραγματεύονται τις αρχαίες διατροφικές συνήθειες. Συγκριμένα τόσο η διδακτική επίσκεψη στην Καλαμάτα και η το θεατρικό δρώμενο με το Γ’ Επεισόδιο της «Ελένης», οπτικοποιήθηκαν σε ειδικά video, που ακολουθούν.

Θεωρώντας ότι τα εκπαιδευτικά προγράμματα προάγουν όχι μόνο την μάθηση και την εκπαίδευση γενικότερα, αλλά και τον πολιτισμό, συνάγεται το συμπέρασμα ότι τα προγράμματα αυτά – εκ του αποτελέσματος – ήταν μια σπουδαία και πλούσια σε εμπειρίες και πολύτιμες γνώσεις διαδικασία για τους μαθητές.